Walter Percy Chrysler (Wamego, 2 April 1875 - Long Island, 18 Augustus 1940) was 'n Amerikaanse pionier in die motorbedryf. Walter P. Chrysler is in 1875 in Wamego, Kansas (VSA), gebore. Sy voorouers het in 1709 uit Duitsland na die Verenigde State verhuis. Toe hy drie was, verhuis sy gesin na Ellis, waar sy pa as ingenieur vir Kansas Pacific Railroad gewerk het. Na skool het hy by Union Pacific Railroad gewerk. Hy het Ellis op 22-jarige ouderdom verlaat en later teruggekeer om met Della Forker te trou. Hulle het toe na Salt Lake City verhuis. Toe die American Locomotive Company (ALCO) besluit om na motors te diversifiseer, word Chrysler bestuurder daar. ALCO was nie so suksesvol daarmee nie en in 1911 word hy direkteur van Buick Motor Company. Twee jaar later het ALCO die motorbedryf verlaat. In 1919 word Chrysler direkteur van Willys-Overland, waar hy $ 1 000 000 per jaar verdien, 'n ongekende bedrag vir die tyd. Hy het egter John Willys, die man wat hom in diens geneem het, probeer verwyder met 'n oorname-bod, maar dit is deur die aandeelhouers afgewys.